b'\n_START_ARTICLE_\nBenediktas \xc4\x8c\xc4\x97sna\n_START_SECTION_\nBiografija\n_START_PARAGRAPH_\n1963 m. baig\xc4\x99s Kauno politechnikos instituto Mechanikos fakultet\xc4\x85, in\xc5\xbeinierius mechanikas. 1972 m. technikos moksl\xc5\xb3 kandidatas, 2002 m. habilituotas daktaras._NEWLINE_Nuo 1963 m. Lietuvos moksl\xc5\xb3 akademijos Energetikos ir elektrotechnikos instituto (nuo 1967 m. Fizikini\xc5\xb3 technini\xc5\xb3 energetikos problem\xc5\xb3 institutas, nuo 1990 m. Lietuvos energetikos institutas) jaunesnysis mokslinis bendradarbis, nuo 1965 m. vyresnysis in\xc5\xbeinierius, nuo 1966 m. Prietais\xc5\xb3 konstruktori\xc5\xb3 grup\xc4\x97s vir\xc5\xa1ininkas, nuo 1967 m. vedantysis in\xc5\xbeinierius, nuo 1970 m. mokslinis bendradarbis, 1974\xe2\x80\x931992 m. vyresnysis mokslinis bendradarbis. 1979 m. TSRS moksl\xc5\xb3 akademijos prezidiumas suteik\xc4\x97 vyr. mokslinio bendradarbio vard\xc4\x85._NEWLINE_1974\xe2\x80\x931977 m. Kauno politechnikos instituto \xc5\xa0ilumin\xc4\x97s energetikos katedros d\xc4\x97stytojas, nuo 2004 m. Vilniaus Gedimino technikos universiteto Hidraulikos katedros docentas, nuo 2007 m. profesorius. Nuo 1992 m. Ignalinos AE mokslin\xc4\x97s saugumo analiz\xc4\x97s grup\xc4\x97s mokslinis darbuotojas, nuo 2001 m. \xe2\x80\x93 Vyresnysis mokslinis darbuotojas.\n_START_SECTION_\nMokslin\xc4\x97 veikla\n_START_PARAGRAPH_\nMokslini\xc5\xb3 interes\xc5\xb3 sritis \xe2\x80\x93 duj\xc5\xb3 ir hidrodinamika, \xc5\xa1ilumos ir mas\xc4\x97s mainai, branduolin\xc4\x97s energetikos \xc5\xa1ilumin\xc4\x97 fizika, branduolin\xc4\x97s energetikos sauga. Darbai i\xc5\xa1 branduolini\xc5\xb3 elektrini\xc5\xb3 \xc4\xafrengini\xc5\xb3 \xe2\x80\x93 u\xc5\xbedar\xc5\xb3 branduolini\xc5\xb3 duj\xc5\xb3 turbin\xc5\xb3 \xc4\xafrengini\xc5\xb3, auk\xc5\xa1tatemperat\xc5\xabri\xc5\xb3 dujomis au\xc5\xa1inam\xc5\xb3 branduolini\xc5\xb3 reaktori\xc5\xb3, \xc4\xafvairi\xc5\xb3 jutikli\xc5\xb3 veikimo saugos, t. p. branduolini\xc5\xb3 energetini\xc5\xb3 \xc4\xaftais\xc5\xb3 kosmini\xc5\xb3 aparat\xc5\xb3 manevringumui garantuoti ir skryd\xc5\xbeio trajektorijai koreguoti.'